*Clavier-Büchlein vor Anna Magdalena Bachin Anno 1722*, innsiden av omslagssiden. (Oppføringen av August Pfeiffers bøker sees i nederste høyre hjørne.)
**Anna Magdalena Bachs notebok** (tysk *Notenbüchlein für Anna Magdalena Bach*) er to notehefter fra 1722 og 1725 som Johann Sebastian Bach og hans hustru Anna Magdalena skrev sammen.

Heftene oppbevares i Staatsbibliothek zu Berlin. J. S. Bach laget også en notebok for sin eldste sønn: Klavierbüchlein für Wilhelm Friedemann Bach.

Notebok fra året 1722
---------------------

Gavotte fra Fransk suite nr. 5 (BWV 816).
Dette heftet ble til mens Bach og familien var i Köthen; omslaget har grønt papir, ryggen og hjørnene er overtrukket med brunt lær. Heftet inneholder 25 ark med 48 notesider, to sider er bare linjert. Alle bladene har løsnet fra innbindingen og enkelte lag er gått tapt, opprinnelig var boka anslagsvis tre ganger så omfangsrik.

Tittelen på innsiden av omslaget er skrevet i en ukjent håndskrift, og lyder:

*Clavier-Büchlein vor Anna Magdalena Bachin ANNO 1722 B.*
(Nedenfor har Johann Sebastian Bach notert tittelen på tre bøker av August Pfeiffer som alle befant seg i boet hans: „*Ante Calvinismus / Christen Schule item / Anti Melancholicus*" – sannsynligvis fordi Bach ikke hadde annet egnet papir for hånden. Med noteboka hadde nok opptegningen ingenting å gjøre.)

De fleste stykkene i heftet er komposisjoner av Johann Sebastian Bach. Sidetallene 4 – 9 er i hans hånd, og er de første sidene som er bevart. Det første laget på fire sider mangler, sannsynligvis med tittel- og tre notesider. Senere sider har ikke original nummerering, men er gjennomgående nummerert uten hensyn til manglende blad.

### Verk

Følgende komposisjoner finnes i noteboka:

* Fransk suite I d-moll (BWV 812)
* Fransk suite II c-moll (BWV 813)
* Fransk suite III h-moll (BWV 814)
* Fransk suite IV Ess-dur (BWV 815)
* Fransk suite V G-dur (BWV 816)
* Fantasia pro Organo (BWV 573)
* Air med variasjoner c-moll (BWV 991)
* Koralforspill over *Jesus meine Zuversicht* (BWV 728)
* Menuett (BWV 841 – denne menuetten finnes også i Klavierbüchlein für W. F. Bach).

Menuetten til Fransk suite II er i en ukjent håndskrift, den avsluttende menuetten er i Anna Magdalenas skrift, alle andre i Johann Sebastians håndskrift. De første tre suitene er ikke fullstendige på grunn av manglende blad.

Notebok fra året 1725
---------------------

Omslaget til noteboka fra 1725.
Denne boka er større og bedre utstyrt enn den fra 1722, sidekantene er forgylt, omslaget er overtrukket med grønt papir og skriften i gulltrykk. Utsiden av omslaget bærer følgende innskrift i gulltrykk:

*A. M. B. / 1725*
PÅ innsiden har den tidligere eieren, C. F. Zelter, skrevet:

*Anna Magdalena, J. S. Bachs zweite Frau, deren Name dieses Buch ziert, soll eine treffliche Sängerin gewesen seyn*.
Carl Philipp Emanuel Bach arvet boka, og han nummerert siden i notedelen med side 1 til 121. De tre siste sidene i boka består av tekst og er ikke nummerert.

### Verk

Noteboka inneholder følgende komposisjoner:

* Resitativ *„Ich habe genung"* og Arie *„Schlummert ein, ihr matten Äugen"* (fra BWV 82)
* Firestemt koral *Dir, dir, Jehova, will ich singen* (BWV 299)
* Åndelig sang *Dir, dir, Jehova, will ich singen* (BWV 452)
* Arie *„Bist du bei mir"* (BWV 508) av Gottfried Heinrich Stölzel
* Ytterligere arier og sanger (BWV 509-518)
* Koralbearbeidelse *Wer nur den lieben Gott läßt walten* BWV 691
* Fransk suite I d-moll (BWV 812)
* Fransk suite II c-moll (BWV 813)
* Partita III a-moll (BWV 827)
* Partita VI e-moll (BWV 830)
* Preludium C-dur fra *Das Wohltemperierte Klavier del 1* (BWV 846)
* *Aria* som Johann Sebastian Bach senere brukte til Goldberg-Variationen BWV 988.
* Femten danser, tre marser og andre stykker (BWV Anh. 113-132)
* Rondeau av François Couperin
* Kompositionsforsøk
* *„Menuet fait par Mons. Böhm."*

De fleste av musikkstykkene er i Anna Magdalenas håndskrift, enkelte har Johann Sebastian skrevet, og enkelte er ført i pennen av ukjente. For noen av verkene er det mulig å påvise komponist, for de øvrige er det ikke.

Referanser
----------

1. ↑  A.M.B, J.S.Bs andre hustru, hvis navn pryder denne bok, skal ha vært en glimrende sanger
2. ↑  Andreas Glöckner i: Bach Jahrbuch 2002, s. 172-174.

Kilder
------

* Deler av forordet til Bach-Gesamtausgabe: *Johann Sebastian Bachs Musikstücke aus den Notenbüchern der Anna Magdalena Bach*. Utgitt av *Bach-Gesellschaft zu Leipzig*. Forord av Paul Graf Waldersee (død 1906), Königsberg in Franken, 1894.
* Wolfgang Schmieder: *Thematisch-systematisches Verzeichnis der musikalischen Werke von Johann Sebastian Bach*. Breitkopf & Härtel, Wiesbaden 1990, ISBN 3-7651-0255-5

Eksterne lenker
---------------

* Notenbüchlein für Anna Magdalena Bach: Fritt tilgjengelige noter i International Music Score Library Project.

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** LCCN **·** BNF **·** BNF (data) **·** SUDOC
 |

Portal: Tyskland